b"\n_START_ARTICLE_\nOpel Agila\n_START_SECTION_\nUdstyr\n_START_PARAGRAPH_\nBasismodellen fandtes kun med 1,0-liters benzinmotor, som ogs\xc3\xa5 kunne leveres i den dyrere Agila Edition som udefra adskilte sig fra basismodellen gennem lakerede d\xc3\xb8rh\xc3\xa5ndtag og sidespejle. Alle versioner var som standard udstyret med femtrins manuel gearkasse, mens 1,2-liters benzinmotoren som ekstraudstyr kunne leveres med firetrins automatgear. F\xc3\xb8rer- og passagers\xc3\xa6det kunne justeres i h\xc3\xb8jden. Derudover havde Agila som standard fortsat hastighedsafh\xc3\xa6ngig servostyring, indvendigt ventilerede skivebremser foran og tromlebremser bagp\xc3\xa5. Det fremklappelige bags\xc3\xa6derygl\xc3\xa6n var p\xc3\xa5 basismodellen ikke delt. Deaktiveringsmulighed for passagerairbagen og forberedelse for bilradio h\xc3\xb8rte ogs\xc3\xa5 til standardudstyret._NEWLINE_Listen over ekstraudstyr, som kunne leveres fra fabrikken, omfattede kun f\xc3\xa5 positioner. Kun ESP med antispinregulering TCSS (Traction Control Support System) og radio med cd- og mp3-afspiller kunne f\xc3\xa5s mod merpris. Ud over farverne hvid og r\xc3\xb8d kostede andre farver ekstra og/eller kunne kun f\xc3\xa5s til Edition-modellen._NEWLINE_Ekstra komfort og med gardinairbags som ekstraudstyr ogs\xc3\xa5 sikkerhed tilb\xc3\xb8d kun den dyrere Agila Edition, som var udstyret med h\xc3\xb8jdejusterbart rat, centrall\xc3\xa5sesystem med fjernbetjening, klimaanl\xc3\xa6g, el-ruder foran, el-justerbare og -opvarmelige sidespejle, t\xc3\xa5geforlygter, omdrejningst\xc3\xa6ller, k\xc3\xb8recomputer, cd/mp3-radio og 1/3 til 2/3 delt bags\xc3\xa6derygl\xc3\xa6n. S\xc3\xa6devarme til f\xc3\xb8rer- og passagers\xc3\xa6det kunne kun f\xc3\xa5s i Style-pakken sammen med aluf\xc3\xa6lge, l\xc3\xa6derrat og tonede sideruder ved bags\xc3\xa6det.\n_START_SECTION_\nSikkerhed\n_START_PARAGRAPH_\nSom standard var samtlige versioner af Opel Agila udstyret med ABS med bremseassistent, udkoblende sikkerhedspedaler (PRS Pedal Release System) og front- og sideairbags. Ekstra gardinairbags kunne kun leveres som ekstraudstyr til den dyrere Edition-model. ESP med antispinregulering TCSS fandtes derimod ogs\xc3\xa5 til basismodellen._NEWLINE_Den identiske Suzuki Splash (fra 2008) fik i Euro NCAPs kollsionstest med 30 point fire stjerner ud af fem mulige for personsikkerhed for voksne, for personsikkerhed for b\xc3\xb8rn 32 point og dermed tre stjerner ud af fem mulige og 19 point ud af 36 for fodg\xc3\xa6ngersikkerhed og dermed tre stjerner ud af fire mulige.\n_START_SECTION_\nMotorer\n_START_PARAGRAPH_\nAgila fandtes med to benzin- og \xc3\xa9n dieselmotor. Begge benzinmotorerne stammede fra Suzuki. Fra februar 2010 tilb\xc3\xb8d Opel ogs\xc3\xa5 Agila med LPG (autogas)-drift, som 1,0 LPG ecoFLEX og 1,2 LPG ecoFLEX. Den af Suzuki i Indien fremstillede og fra joint venture'et mellem General Motors og Fiat stammende commonrail-dieselmotor var som standard udstyret med partikelfilter. Dieselmotoren blev ogs\xc3\xa5 benyttet i Suzuki Swift (1300 DDiS/1,3 DDiS) og Opel Corsa (1,3 CDTI ecoFLEX)._NEWLINE_I november 2014 afsluttede Opel produktionen af Agila. Efterf\xc3\xb8lgeren Opel Karl, som i Storbritannien hedder Vauxhall Viva, kom p\xc3\xa5 markedet i midten af 2015."